Summary: Ambas persoas ocuparán vogalías de libre designación dentro do comité executivo da Confederación de Empresarios da Galiza (CEG). A etapa de Juan Vieites á fronte do colectivo comezou hai escasas semanas, mais xa se ve un movemento moito maior que en anos de interinidade e leas internas.

A actividade no seo da Confederación de Empresarios da Galiza (CEG) non para desde que Juan Vieites se fixo cargo da presidencia. Após anos de leas internas, inestabilidade e inacción -e cunha renuncia ao cargo dous días despois de saír elixido, incluída- a patronal ten agora unha actividade intensa de negociacións con distintas institucións públicas e privadas e intenta dar unha nova imaxe cara fóra. Hoxe, sen ir máis lonxe, anunciáronse dúas fichaxes estrela para comandar a recuperación do empresariado galego tras esta crise. Na primeira reunión do comité executivo e da xunta directiva, Vieites amosou a forza coa que asume o encargo das empresarias coa incorporación á dirección de dúas persoas de sobra coñecidas polos seus éxitos: a CEO do grupo Leite Río, Carmen Lence, e o seu homólogo en Hijos de Rivera, Ignacio Rivera. Ambos entran a formar parte do comité executivo como vogais de libre designación propostos polo novo dirixente. Ademais, na xuntanza telemática desta segunda feira a meta tamén foi "aprobar os nomeamentos do secretario xeral, do tesoureiro e do contador; así como dos presidentes das comisións de traballo internas da organización empresarial". Segundo traslada a patronal nunha nota, o director xerente do Instituto Feiral de Vigo (Ifevi), Arsenio Fidel Prieto, vai ser o secretario xeral do organismo despois de que o aprobara o comité e o ratificara a directiva. Juan Cancela, actual tesoureiro da Confederación de Empresarios da Coruña (CEC), e de María Luísa Martínez, presidenta da Cámara de Contratistas de Galicia, tiveron o apoio para asumir os postos de tesoureiro e contadora. Así mesmo, "reordénanse e reactívanse as comisións de traballo da organización empresarial galega", órganos de asesoramento da CEG para o estudo e análise da realidade socioeconómica da Galiza. Reparto de comisións Por iso o líder dos empresarios de Pontevedra (CEP), Jorge Cebreiros, colócase á fronte da comisión de competitividade da empresa e dos fondos da Unión Europea e o secretario da Asociación de Industrias do Metal e Tecnoloxías Asociadas da Galiza (Asime), Enrique Mallón, faise cargo do grupo de relacións laborais, formación e emprego. O presidente da Asociación de Mozos Empresarios da Galiza (AJE), Luciano Covelo, presidirá as xuntas de emprendemento; o director rexional do Noroeste de Carrefour, Francisco Couso, as de dixitalización, innovación e economía verde; e o vicepresidente da Confederación Empresarial de Ourense (CEO), Alejandro Cruz, será o vicepresidente da de Infraestruturas, que contará co ex presidente da CEO Manuel Jaime Martínez como máximo responsábel. Fontes da CEG destacan que Vieites presidiu o seu primeiro comité e xunta "nun clima de unión e de total transparencia entre os representantes das organizacións provinciais e asociacións sectoriais integradas".


A firma creada o 3 de agosto de 1939 por empresarios cárnicos e investigadores perseguidos polo franquismo para obter insulina dos páncreas de animais sacrificados derivou nestas oito décadas en todo tipo de proxectos farmacéuticos e químicosO 3 de agosto de 1939 os irmáns lucenses José e Antonio Fernández López, fillos dun tratante de gando cuxo negocio viñan industrializando, asinaron ante un notario do Porriño a constitución dunha empresa en sociedade con varios científicos que fixaran a súa residencia na contorna de Vigo tras seren represaliados pola ditadura que gañara a guerra catro meses antes. Era Zeltia, pensada para tirar rédito dos residuos dos matadoiros dos Fernández e que nestas oito década derivou en todo tipo de proxectos farmacéuticos e químicos que contribuíron a situar Galicia á cabeza da biotecnoloxía.Xunto cos Fernández, naquela acta notarial asinaron, entre outros, o doutor galeguista Ramón Obella Vidal, que creara o primeiro laboratorio de microbioloxía de Galicia cando aínda nin se estudaba na universidade; Fernando Calvet, científico catalán de renome que fora apartado da docencia; ou Fidel Isla Couto, que traballaba con Obella Vidal no Instituto Bioquímico Miquel Servet de Vigo, xerme previo de Zeltia. Nos anos seguintes aqueles e outros apelidos que se irían ligando ao devir de Zeltia estarían implicados tamén en todo tipo de proxectos de reconstrución social, cultural e económica da Galicia de posguerra, como a fundación de Galaxia. Pero o que buscaba Zeltia naqueles inicios era obter insulina dos páncreas dos animais que se sacrificaban nos matadoiros dos Fernández. Co tempo tamén elaboraron extractos hepáticos a partir dos fígados, ou aminoácidos do sangue. E experimentaron coa agricultura para obter medicamentos tamén a partir do cornecho, un fungo do centeo con propiedades vasoconstritoras (e alucinóxenas) co que xa viña traballando o Instituto Miquel Servet."Se Franco necesitaba carne, José Fernández precisaba homes, e os que necesitaba estaban no cárcere"Na biografía de Obella Vidal editada hai dez anos polo Foro Enrique Peinador o seu autor, Ricardo Gurriarán, relata como o científico xa rexistrara dous anos antes, durante a guerra, o nome Zeltia en Portugal. Nese libro cóntase tamén como os investigadores que impulsaron Zeltia no Porriño non eran do gusto do réxime, pero un dos irmáns Fernández, José, "que tiña acceso aos ministros e ao propio Franco, en certa oportunidade chegou a este espetándolle que se o Xefe do Estado necesitaba carne, el precisaba homes, e os homes que el necesitaba estaban no cárcere".O lindano empregado para fabricar pesticidas, que despois se descubriría canceríxeno, foi empregado como material de recheo e segue a aparecer medio século despois baixo estradas e leiras do PorriñoDa insulina dos animais e o caruncho do centeo Zeltia pasou a fabricar pesticidas para o agro, rama de negocio que acabaría creando un problema de saúde aínda presente no Porriño, onde o lindano empregado para esa produción, que despois se descubriría canceríxeno, foi utilizado como material de recheo e segue a aparecer agora, medio século despois, baixo estradas e leiras da zona.Zeltia tamén apostou polos insecticidas domésticos, co ZZ como emblema, un produto obtido a partir do DDT que era preciso diluír con caolín, cuxas mellores vetas identificaría outro destacado galeguista, o químico e xeólogo Isidro Parga Pondal, tamén represaliado polo réxime.Da insulina e os insecticidas iniciais a empresa foise ramificando e diversificando para producir antibióticos, pinturas e, coa creación de Pharma Mar, fármacos contra o cancroDespois viría a fabricación de antibióticos, pinturas coa marca Xylazel e, en 1986, do mesmo xeito que a antiga empresa cárnica apostara polo mar cos frigoríficos flotantes de Pescanova (os Fernández novamente da man doutro galeguista, Valentín Paz Andrade), a rama farmacéutica creaba Pharma Mar para pescudar nos océanos tamén remedios contra o cancro. E arredor de todo aquilo, a progresiva creación de estudos universitarios, centros de investigación e novas empresas que fan que Galicia teña un nome na bioquímica e a biomedicina.A Zeltia orixinal, renomeada Zelnova Zeltia e centrada nos insecticidas (Zeltia SA desaparecería oficialmente por fusión no Boletín Oficial do Rexistro Mercantil do 26 de febreiro de 2016), acabaría sendo co tempo unha simple división química de Pharma Mar, convertida en matriz do grupo e emigrada a Madrid. Pero o pasado maio outro Fernández, Pedro Fernández Puentes -curmán dos Fernández de Sousa Faro, a xeración que impulsou e afundiu respectivamente Pharma Mar con José María e Pescanova con Manuel- incorporouna ao seu grupo Zendal, xurdido tamén do conglomerado orixinal e especializado en vacinas. E con sede igualmente no Porriño, onde hai agora 80 anos os fillos dun tratante de gando e uns científicos represaliados asinaron ante notario o nacemento da biotecnoloxía en Galicia.


Summary: Na última semana abrollaron en Galicia apenas medio cento de casos novos da covid-19, segundo informa o Ministerio de Sanidade mentres a Xunta segue manexando o indicador dos "positivos activos", que descende nunha vintena e queda en 834 casos. O número de persoas na UCI con test positivo por coronavirus queda en 7 e son menos de dez por primeira vez dende o 16 de marzo

O enlentecemento na aparición de novos casos do coronavirus en Galicia mantén a súa tendencia na segunda xornada co novo formato de presentación de datos por parte do Ministerio de Sanidade en aplicación do protocolo aprobado o pasado 12 de maio para a información que as comunidades autónomas deben transmitir diariamente sobre a epidemia. En ausencia de información directa por parte do Servizo Galego de Saúde, que non divulga o número de casos novos diarios malia transmitirllos ao Estado, a estatística do Goberno central indica este 26 de maio que nas últimas vinte e catro horas se rexistraron en territorio galego apenas 3 diagnósticos novos da covid-19.O Ministerio de Sanidade segue a revisar a serie histórica completa de todo o Estado, que no caso galego é a única referencia estatística da evolución da pandemia porque a Xunta non contempla divulgar unha serie de seuO parte diario do Sergas reflicte catro casos máis que o día anterior. Á espera de que o Ministerio complete a súa revisión de datos para adaptalos ao novo protocolo, eliminar casos duplicados ou non confirmados -o proceso durará varios días, anticipa-, cabe deducir que ese cuarto caso é un positivo por test de anticorpos dunha xornada na que, non obstante, destaca tanto pola escaseza de novos diagnósticos como por ser a sexta dende o inicio da pandemia na que non foron rexistrados novos falecementos: a Consellería de Sanidade segue indicando que son 614 e o Ministerio, á espera dos devanditos axustes, 607 -a discrepancia débese, en casos coma estes, a que a persoa falecese con síntomas da covid-19 pero sen test positivo, entre outras variables-. [O Estado actualiza a serie histórica completa do coronavirus en Galicia, que a Xunta segue sen divulgar]Na última semana abrollaron en Galicia apenas medio cento de casos novosA pandemia tende a remitir en Galicia e tamén nos datos xerais do Estado, con diferentes intensidades. Así o amosan tamén os datos de novos diagnósticos na última semana, apenas 50 en Galicia, e nas últimas dúas semanas, un total de 102, sempre segundo o Ministerio xa que o Sergas tampouco dá conta destes detalles. Deste xeito, a incidencia acumulada da covid-19 en territorio galego nos últimos 14 días -novos casos por cada 100.000 habitantes- sitúase en 3,78 e a estatal queda en 14,86.A Xunta segue a manexar como único indicador o dos "positivos activos", que baixa nunha vintena e queda en 834 mentres reflicte como "curadas" a 9.764 persoas, 24 máisMentres non se producen eses axustes na serie histórica do Ministerio, a Xunta segue sen dar detalle ningún dos casos novos diarios e a súa referencia temporal e sen contemplar divulgar unha serie histórica completa da evolución da pandemia en Galicia. O indicador que segue a manexar publicamente o Goberno galego é o dos "positivos activos", cifra que este 26 de maio segue baixando e queda en 834 casos, vinte menos que un día antes para un acumulado total de 11.212 persoas que deron positivo nalgún momento dende o comezo da pandemia.O número de persoas que o Sergas considera "curadas", o cal inclúe negativos en test de anticorpos de persoas que non necesariamente desenvolveron síntomas da enfermidade, chega nesta xornada ás 9.764. Son 24 máis que o día anterior. Estes datos rexístranse nun contexto no que o Sergas indica que xa realizou 136.059 probas PCR dende o comezo da pandemia. O número destas probas procesadas durante as últimas vinte e catro horas, 595, é o máis baixo nun día dende o 18 de marzo.Só unha hospitalización nova e o global segue baixandoO número de persoas na UCI con test positivo por coronavirus queda en 7 e son menos de dez por primeira vez dende o 16 de marzoDe novo combinando os datos que o Ministerio fai públicos tras obtelos da Xunta e os que o propio Sergas si divulga é posible afirmar que as novas hospitalizacións a causa da covid-19 están tamén en mínimos dende o inicio da crise sanitaria. Nas últimas vinte e catro horas rexistrouse só unha nova hospitalización e na última semana, apenas 3 e ningunha de las na UCI, indica o Ministerio. Mentres, o número total de persoas ingresadas con test positivo de coronavirus segue a baixar. Nas UCI xa son só 7, catro menos, o que implica baixar das 10 por primeira vez dende o 16 de marzo. Nas unidades ordinarias -en planta- os ingresos con test positivo da covid-19 redúcense en oito e quedan en 52, segundo o Sergas. As persoas hospitalizadas con test positivo non eran menos de 60 tamén dende o 16 de marzo.Nesta xornada tamén seguen a descender as persoas illadas nos seus domicilios con diagnóstico positivo da covid-19. Son 775, oito menos que un día antes. Nelas inclúense 73 persoas que viven en residencias de maiores e dependentes, as mesmas que o día anterior.Redución de casos activos en catro áreas sanitariasOs positivos activos redúcense levemente nas áreas de Santiago, Ourense, Vigo Ferrol e permanecen igual nas demaisPor áreas sanitarias, a ausencia de datos fornecidos polo Ministerio provoca que a única referencia sexa a dos positivos activos dos que dá conta a Xunta. Neste caso a redución de 20 positivos activos con relación á xornada anterior distribúese de xeito desigual. As áreas de Santiago (-8), Ourense (-6), Vigo (-5) e Ferrol (-1) rexistran leves descensos mentres as tres restantes se manteñen no número de positivos activos que tiñan no día previo. No que atinxe á incidencia deste indicador -positivos activos por cada 100.000 habitantes-, a maior segue na área de Vigo (43,45). Ata a pasada fin de semana e durante a práctica totalidade da pandemia, a maior indicencia viñera sendo a rexistrada na área sanitaria de Ourense.


Summary: O delegado do Goberno, Javier Losada, espera que cheguen "ao maior número de traballadores" para "mellorar a protección" contra a COVID-19. No interior, os puntos de repartición.

Membros das forzas e corpos de seguridade do Estado, así como de Protección Civil e Policía local, comezaron a distribuirán na mañá desta segunda feira máis de 600.000 máscaras enviadas polo Goberno español para repartir no transporte público e outros puntos na Galiza para "mellorar a protección" contra a COVID-19. Así o informou a Delegación do Goberno na Galiza nun comunicado no que explica que se repartirán perto de 250.000 unidades na provincia da Coruña; outros 210.000 na de Pontevedra; 74.000 en Lugo e 68.000 en Ourense. O delegado do Goberno, Javier Losada, destacou que espera que "as 602.000 máscaras enviadas polo Executivo español a Galiza e cuxa distribución comeza hoxe chegarán "ao maior número de traballadores" para mellorar a protección. fronte á COVID-19. "Esta mañá comezamos a distribución de máscaras para os que volven ao traballo. Onte (domingo) o Goberno de España enviou 602.000 máscaras a Galiza", resaltou. Na distribución faise especial énfase nos grandes nodos de transporte público das cidades, así como nos accesos aos centros de emprego máis relevantes. "Facémolo nunha acción coordinada coas subdelegacións do goberno e coa colaboración da Policía Nacional e da Garda Civil, así como co apoio da policía local e dos grupos de protección civil dos municipios", especificou. Así mesmo, Losada subliñou que, coa colaboración da Xunta , a distribución está presente "en estacións de autobuses, autobuses, estacións de tren e accesos aos principais polígonos industriais e empresariais, así como en grandes centros de traballo de Galiza". Zonas de reparto Na provincia da Coruña, o centro de distribución está concentrado na cidade herculina, Santiago de Compostela e Ferrol, así como nas cabeceiras de comarca. En concreto, na cidade da Coruña, a distribución de máscaras centrarase na estación de autobuses, na estación de tren e nas lanzadeiras de Entrexardíns, Praza de Pontevedra e Catro Camiños, así como nas entradas aos polígonos comerciais. En Santiago, a distribución chegará ás estacións de autobuses e trens e ás entradas aos polígonos do Tambre, Fontiñas e Costa Vella. En Ferrol tamén se distribuirá nas estacións de autobuses e trens, nas principais paradas de transporte urbano, nos accesos ao porto e nas entradas aos polígonos de Narón, Río Pozo e A Gándara, entre outras. Noutras localidades da Coruña distribuirase no acceso ao polígono industrial de Sabón (Arteixo); empresas conserveiras en Lorbé (Oleiros); polígonos na comarca do Barbanza e accesos aos estaleiros de Fene. No que respecta á provincia de Lugo, está previsto distribuír máscaras nas estacións de tren e autobuses da cidade de Lugo, así como nas entradas a polígonos industriais como As Gándaras, Chao e liñas de autobuses interurbanos destinados a hospitais. . Na provincia de Lugo tamén se distribuirá nas estacións de Monforte de Lemos, Viveiro, Sarria, Chantada e Vilalba, entre outros concellos. Mentres tanto, na provincia de Pontevedra tamén se distribuirá nas estacións de tren e autobuses de Pontevedra e Vigo e nas transbordadoras de autobuses en ambas as cidades. Así mesmo, distribuiranse máscaras entre os traballadores e traballadoras que acoden ao seu traballo en polígonos comerciais como O Vao, O Campiño e Monteporreiro (en Pontevedra), e Valadares, Aeroporto e Zona Franca (na cidade olívica). Na mesma provincia tamén se repartirán máscaras ás persoas que retomen a súa actividade laboral nos accesos ao porto de Marín, así como nas estacións de Vilagarcía, nos seus polígonos e nos accesos portuarios. Pola súa banda, na provincia de Ourense, a operación da cidade de Ourense terá lugar principalmente nas estacións de tren e autobuses e nas principais transbordadoras de autobuses urbanos. Tamén se distribuirá en estacións de concellos como O Carballiño, Allariz, A Rúa, Verín, O Barco e Celanova. Nestes municipios tamén se distribuirá en polígonos industriais e áreas de servizo.


Summary: O proxecto de mina a ceo aberto busca xa minerais básicos para a fabricación de móbiles, coches híbridos ou turbinas eólicas. Uns corenta colectivos sociais presentaron alegacións contra o que suporía un enorme impacto ambiental, paisaxístico ou poboacional na zona.

Itrio, escandio e minerais do grupo dos lantánidos. Iso é o que a multinacional surafricana Umbono Capital busca no sur de Galicia, na espectacular Serra do Galiñeiro. A compañía solicitou xa á Xunta a realización dun proxecto de investigación que prevé traballos de sondaxe e avaliacións durante tres anos nunha zona do monte nos concellos de Mos e Porriño. A idea é determinar o posible "potencial mineiro en minerais de terras raras", nun novo intento empresarial por facerse con xacementos das materias primas fundamentais das novas tecnoloxías. Rematado o período, uns corenta colectivos sociais presentaron xa alegacións a un proxecto que, denuncian, tería un enorme impacto ambiental, paisaxístico, humano e social na zona. Non tanto nestes tres primeiros anos de sondaxes, pero si se finalmente se cumpre o obxectivo final, que non é outro que a explotación dunha enorme mina a ceo aberto como a que xa se proxecta en Corcoesto, en medio tamén de numerosas protestas e alegacións. A empresa Umbono prevé buscar durante tres anos minerais básicos para a fabricación de móbiles ou coches eléctricos "O efecto sería terrible, non só a nivel paisaxístico, senón a nivel medioambiental ou poboacional, porque as cuadrículas mineiras sitúanse incluso enriba de varios núcleos habitados", explica Afonso Rodríguez, membro da Plataforma pola Defensa da Serra do Galiñeiro, que loita agora tamén contra a instalación dun parque eólico na zona. Porque a Serra do Galiñeiro pode formar parte dunha desas terras raras. Tal e como explica Afonso Rodríguez, os minerais que buscan estas empresas atópanse en concentracións moi baixas e en lugares moi específicos. Un deles podería ser este monte galego dunha gran riqueza. "Se a cantidade atopada está no limiar que buscan, seguirán adiante co seu obxectivo de montar a mina", explica. Occidente busca desesperadamente xacementos de 'terras raras', xa que o 95% dos actuais están dominados por China Algúns deses 17 minerais que conforman as terras raras podería atoparse no Galiñeiro e de aí pasar a ser elementos fundamentais á hora de fabricar produtos moi demandados na actualidade como móbiles, pantallas de raios X, coches híbridos ou turbinas eólicas. De aí a febre por uns materiais cuxos xacementos están dominados nun 95% por China, unha capacidade que o mundo occidental busca contrarrestar coa busca e explotación desesperada das zonas con estes imprescindibles minerais para a industria da era dixital. Galicia podería ser unha delas e ademais cun xacemento que a empresa Umbono cualifica "de clase mundial". Os colectivos contrarios ao proxecto advirten do impacto ecolóxico, paisaxístico, social e poboacional na zona Pero os veciños da zona xa se rebelaron contra un proxecto que "busca onde sexa o que precisa para o seu único beneficio". Aínda así, Afonso Rodríguez cre que "moita xente non é plenamente consciente do que suporía" unha mina a ceo aberto destas características na Serra do Galiñeiro. Así, as alegacións advirten dos perigos, moitos deles prexuízos evidentes. Por exemplo, a explotación acabaría afectando aos numerosos cursos fluviais da zona, un risco que ten precedentes como cando nunha mina semellante de China as toxinas resultantes da explotación acabaron envelenando a auga, pero tamén cultivos e habitantes. Do mesmo xeito, provocaría un evidente impacto paisaxístico na Serra do Galiñeiro, ao igual que arqueolóxico, etnográfico e cultural. Pero ademais, "hai casas e poboación no medio e medio das cuadrículas mineiras", tal e como lembra Afonso Rodríguez, que advirte do que poderían provocar unicamente "os ruídos, o po ou o movemento de maquinaria pesada constantemente", e que asegura que a compañía que solicitou a exploración da zona "non coñece en nada o lugar afectado, as súas características e os seus valores". Por outra banda, os colectivos que presentaron as súas alegacións tamén denunciaron a vulneración da ordenación urbanística dos concellos afectados, ataque á protección do solo rúsico ou o carácter do monte comunal. Agora hai que esperar o que decide a Xunta ante as alegacións presentadas contra o proxecto dunha empresa "á que será difícil recriminarlle algo", tendo en conta que "a súa sede está noutro continente". "O capital non ten fronteiras", lembra Afonso Rodríguez, que cre que se o proxecto vai adiante, habería que agardar aínda a época na que os temores polo impacto da mina se unisen ás promesas de emprego na comarca, tal e como ocorre en Corcoesto. Ao tempo, a Plataforma pola Defensa da Serra do Galiñeiro apura tamén as alegacións ante a exposición pública do informe final do parque eólicia que a Xunta proxecta nos mesmos montes. Outra ameaza máis.


Summary: En Marea, PSdeG e BNG, de acordo con alterar a orde do día do Parlamento esta terza feira para abordar a vaga de lumes. Peden que o presidente da Xunta informe esta semana sobre o curso dos acontecimentos e un pleno monográfico a próxima semana, xa con debate sobre o asunto. "Aínda non é o momento de pedir demisións", di Luís Villares.

Para Ana Pontón (BNG), a palabra é "desamparo", así ficou o pobo galego perante o avanzo das lapas. A líder nacionalista lembrou que a comezos do verán o BNG ofereceu a Feijóo un pacto de país en materia de loita contra incendios e de ordenación da floresta. A oferta aínda está por contestar. Xoaquín Fernández Leiceaga (PSdeG) concordou con Pontón ao referir que moitas persoas -"desbordadas" e "desamparadas"- se viron obrigadas a combater as lapas en solitario. Por súa parte, Luís Villares (En Marea) louvou as cidadás e cidadáns que saíron ás rúas con caldeiros e mangueiras para sufocaren os lumes, nun combate desigual en que até puñan en risco "as súas propias vidas" e fronte "á falta de medios de quen ten o deber de os pór", en alusión á Xunta.


Summary: A homenaxe aos resistentes antifascistas Antonia Díaz e Luís Trigo, O Gardarríos, que se celebrará o vindeiro 23 de xuño entre Mondoñedo e Lourenzá, conta co inusual apoio unánime das corporacións municipais das dúas localidades e mais da de Ribadeo.

O programa de actos, organizado por unha comisión popular organizada a tal efecto, iniciarase ás 12 da mañá no auditorio municipal de Mondoñedo. Será unha mesa redonda en que participarán o cronista oficial de Mondoñedo Antonio Reigosa, a investigadora Odette Martínez, o activista e estudoso Xosé Ramón Ermida, o historiador Bernardo Máiz, o especialista na guerrilla na Mariña Carlos Nuevo e un dos últimos guerrilleiros galegos antifranquista vivos, Francisco Martínez, Quico. A ditadura fascista asasinou Antonia Díaz e mais o Gardarríos o 25 de xuño de 1948. Segundo un dos organizadores da homenaxe, Xosé Luís Fernández Rivera, "o obxectivo da xornada é facer xustiza con todas aquelas persoas que coa súa loita en condicións moi difíciles fixeron posíbel avanzar cara unha sociedade democrática e deixar testemuño do seu exemplo e do seu compromiso". Ás cinco e media da tarde, no cemiterio de Lourenzá -onde foron enterradas as dúas vítimas- erguerase un monolito. Falarán Fernández Rivera, Quico e a neta do Gardarríos, Fernanda Cedrón. O monumento está financiado cunha subscrición popular. Un recital poético musical no mesmo lugar porá o ramo. Nel lerán as escritoras María Xosé Lamas, María Xosé Fernández, Iolanda Aldrei, Esperanza Pérez, Lois Diéguez, Baldomero Iglesias, David Otero, Xosé Abella, Xaime Oroza, Toño Núñez, Luciano de Mondafal ou Lino Rico.


Summary: Yolanda Díaz e Gómez-Reino afirman que Sánchez xa non é o das primarias", senón que "é o que enviou a Bruxelas a mochila austríaca"

"O pacto entre PP e PSOE está en marcha" e "Sánchez xa non é o Sánchez das primarias". É a advertencia que, no inicio oficioso da campaña electoral do 10N -formalmente, comeza o día 1 de novembro- están a lanzar dende Unidas Podemos. Tamén en Galicia, onde En Común-Unidas Podemos desenvolve nos últimos días diferentes actos sectoriais, centrados nestas fin de semana na pesca e mais na saúde feminina.Yolanda Díaz: "Sánchez xa non é o das primarias, é o que enviou a Bruxelas a mochila austríaca"Durante a xornada no sábado, na Pobra do Caramiñal, os candidatos á reelección como deputados pola Coruña e Pontevedra, Antón Gómez-Reino e Yolanda Díaz, erixiron a súa formación na garantía de que tras os novos comicios poida haber un "goberno de esquerdas". Segundo Díaz, o líder do PSOE "xa non é o das primarias", senón "o que enviou a Bruxelas a mochila austríaca", en referencia ás reformas en materia laboral bosquexadas polo Ministerio de Economía no plan remitido recentemente á Comisión Europea.O PSOE, manteñen, "non quere intervir o prezo da vivenda para baixar os prezos do alugueiro, xa non quere cambiar a lei de pensións nin ratifica o convenio para que a xente do mar poida traballar en condicións dignas". Todo isto, coidan, non son máis que probas de que "Sánchez mira á dereita" e "dependerá da nosa forza", en referencia a Unidas Podemos, que "haxa un goberno de esquerdas e poidamos sacar adiante estas medidas". Xa o foron, subliña a candidata, nos meses posteriores á moción de censura con accións como a suba do salario mínimo interprofesional a 900 euros.Mentres, dende o PSOE o propio Sánchez nega a posibilidade dunha gran coalición, Díaz e Gómez-Reino non dubidan de que esta alianza pode existir. "Pero podemos evitalo", advirten, e que suceda ou non "vai depender da forza de En Común e Unidas Podemos".Saúde e deporte femininoXa na xornada do domingo Díaz e Gómez-Reino centraron a axenda sectorial nos dereitos das mulleres nunha dobre vertente, a sanitaria e a laboral. Así, a cabeza de lista por Pontevedra acudiu á marcha XI Gran Marcha 'Fina Acuña' que o colectivo ADICAM desenvolve entre Moaña e Cangas para reivindicar maiores recursos á loita contra o cancro de mama. "É imprescindible -afirma a candidata- que o Estado adique máis recursos, porque no caso das mulleres o cancro de mama é a principal causa de morte".Gómez-Reino secunda a reivindicación do convenio colectivo polo que as futbolistas de Primeira van á folgaMentres, en Abegondo, Gómez-Reino acudiu ao encontro que enfrontou o Deportivo da Coruña co Tacón, correspondente á sétima xornada da Primeira División feminina. Este equipo sinala o candidato, "merece o apoio" porque "está dando exemplo competitivo" pero "tamén na loita polos dereitos das mulleres", toda vez que integrantes do conxunto herculino secundan a folga de futbolistas "polo que xa se coñece como convenio da igualdade". "Falamos dos dereitos das traballadoras e ademais falamos de igualdade no deporte" e por iso, asegura, En Común secunda as súas reivindicacións.


Summary: O Pazo de Congresos da cidade acollerá esta semana un encontro internacional e o sábado 7 o Día do Cooperativismo Galego. As cooperativas galegas contan con 88 mil socios.

Un encontro internacional reunirá os días 5, 6 e 7 de xullo en Santiago de Compostela cooperativistas de Galicia, do resto de España e tamén chegados de Ecuador, Arxentina, Perú, Bélxica, Francia ou Portugal. O obxectivo é que este Encontro Cooperativo Internacional sirva, a través de xornadas técnicas, procesos formativos e posta en valor de experiencias, para difundir e fomentar esta fórmula empresarial como xeradora de emprego, riqueza e xustiza social en tempos de crise. O foro enmárcase na celebración este 2012 do Ano internacional do cooperativismo e pecharase o sábado 7 coincidindo co Día do Cooperativismo Galego. As xornadas terán lugar no Pazo de Congresos e Exposicións de Galicia con representación dunhas trinta cooperativas e organismos vinculados ao fomento do cooperativismo. Nas mesas redondas poranse en común de proxectos cooperativos de éxito nos ámbitos agrario, dos servizos sociais e do traballo asociado. Tamén se abordarán as novas fórmulas de cooperación e as redes internacionais, entre outros temas. Os expertos e asistentes ao Encontro Internacional Cooperativo compartirán experiencias de boas prácticas e cooperativas exitosas, tanto no aspecto económico como na creación de benestar social, baixo o lema As empresas cooperativas axudan a construír un mundo mellor. O sábado 7, Día do Cooperativismo Galego, entregaranse os premios á cooperación O sábado 7, Día do Cooperativismo Galego, entregaranse os premios á cooperación, que teñen como finalidade fomentar e difundir o cooperativismo, os seus principios e valores, así como recompensar publicamente o labor que os cooperativistas, cooperativas e outras persoas e institucións veñen realizando a prol do desenvolvemento do movemento en Galicia. Entregaranse os seguintes galardóns: Premio aos valores cooperativos, para aquela cooperativa, entidade ou persoa que máis teña destacado no impulso dos valores cooperativos; Premio ao mellor proxecto cooperativo, para o proxecto empresarial cooperativo de especial relevancia; e o Premio á promoción do cooperativismo, para a persoa ou entidade que teña destacado especialmente no fomento do cooperativismo. O cooperativismo galego agrupa 88.000 socios en 1.136 entidades Tamén se entregarán os premios do certame Cooperativismo no ensino, dirixidos a difundir e promover o cooperativismo entre o alumnado dos centros de educación infantil, primaria, secundaria obrigatoria e formación profesional de Galicia, potenciando e propiciando os valores e principios que o inspiran, tales como: a solidariedade, o espírito democrático, a participación, a actuación colectiva ou a solución de conflitos de forma pactada. O cooperativismo galego agrupa 88.000 socios en 1.136 entidades. As empresas cooperativas galegas presentan un volume de facturación de máis de 2,4 millóns de euros. A media de idade dos asociados está por debaixo da media xeral da poboación galega, e a presenza de mulleres, aínda que segue sen chegar á igualdade, non deixa de crecer.


Summary: O que arde, terceira longametraxe de Oliver Laxe (París, 1982), segue colleitando parabéns e galardóns. Desta volta foi o premio San Sebastián-Gipuzkoa Film Commission do Festival de Donostia, que decorreu esta semana e onde o filme galego se viu o pasado 24 de setembro.

O xurado que decidiu distinguir O que arde formárono o actor Fernando Guillén Cuervo, a actriz Nerea Barros, a xornalista Yolanda Flores, a escultora Cristina Iglesias e a fotógrafo Ouka Lele. Debían decidir entre os filmes "que mellor reflicten os valores do lugar en que foi rodada". A dotación é de 10.000 euros a repartir entre a produtora, 7.000 euros, e a Film Commission colaboradora, 3.000 euros. Neste caso foi a Asturias Paraíso Natural Film Comission, por imaxes rexistradas na zona de Tapia de Casariego. O filme de Laxe foi moi ben recibido pola crítica do Festival de San Sebastián e tamén obtivo unha elevada puntuación do público. Agora preestrearase na Galiza. A primeira proxección será o 29 de setembro en Navia de Suarna.


Convocaron con poucas horas de antelación aos medios de comunicación nunha gasolineira das aforas de Santiago co argumento de que fan o mesmo en todas as cidades para que as forzas de seguridade os escolten ata o centro para evitar agresións. Pero no seu percorrido desde xoves pola capital galega o autobús tránsfobo e os portavoces da asociación Hazte Oír foron recibidos maioritariamente con indiferenza, tanto das institucións como da cidadanía. Voceiros do colectivo entregaron escritos no Parlamento e o Concello contra a lei autonómica de igualdade de trato aprobada por unanimidade en 2014, que consideran que adoutrina á infancia Logo de iniciar a súa polémica ruta en Madrid, onde o autobús foi inmobilizado, o que os obrigou a cambiar de lemas, e pasar a semana pasada por Valladolid, o obxectivo do colectivo en Santiago, segundo dixo o seu voceiro Pablo Santana, é o de denunciar a lei pola igualdade de trato e a non discriminación de lesbianas, gays, transexuais, bisexuais e intersexuais de Galicia, aprobada en 2014 por unanimidade e primeira norma dese tipo de todas as comunidades autónomas. Para Santana, a lei galega "busca influír e confundir sobre a ideoloxía de xénero" o alumnado. "Tamén o PP galego busca adoutrinar os nenos nas escolas", salientou, e engadiu que "aos nenos pódese confundilos dicíndolles que deben replantexarse a súa sexualidade cando nin sequera teñen seis anos". O percorrido deste xoves en Compostela comezou no Parlamento de Galicia, -"las cortes", como o chegaron a chamar-, e continuou no Concello. O autobús parou brevemente ás portas da Cámara para logo permanecer circulando por distintas rúas da cidade ante a imposibilidade de estacionar ou achegarse á sede municipal da Praza do Obradoiro. Así que os voceiros da asociación tiveron que realizar a pe o seu percorrido, que os levou sucesivamente polos rexistros oficiais do Parlamento e do Concello. En ningunha das dúas institucións foron recibidos por ningún cargo político, malia que aseguraron que escribiran previamente tanto ao presidente da Cámara, Miguel Santalices, como o alcalde, Martiño Noriega, solicitándolles entrevistas. O Concello informou de que a Policía Local fixo un seguimento do bus, ao que non deixou entrar no Obradoiro. A presenza de Hazte Oir en Santiago fixo que diversos colectivos feministas e LGTBI convocasen unha concentración de protesta ás oito da tarde na praza do 8 de marzo Por parte da cidadanía, a resposta maioritaria foi de similar indiferenza. Só ao seu paso a pe polo Obradoiro os membros de Hazte Oir comezaron a escoitar berros de rexeitamento -"fora transfobia da Galiza"- por parte dunha ducia de mozas e mozos que os seguiu ata o rexistro municipal, onde se incorporaron algúns manifestantes máis mentres dúas parellas de policías vixiaba que o enfrontamento non pasase das verbas. Os propios membros de Hazte Oir pararon nun momento o seu percorrido para que os medios de comunicación puideran obter mellores imaxes dos berros que recibiron. No Obradoiro, algún turista tamén se uniu ao rexeitamento co berro de "fascistas". A presenza de Hazte Oir en Santiago fixo que diversos colectivos feministas e LGTBI convocasen unha concentración de protesta ás oito da tarde na praza do 8 de marzo.


Summary: O dianteiro cedido polo Dépor volveu ser decisivo para os de Setién ao anotar o gol da vitoria ante o filial do Barcelona.

Resultados: Fútbol Masculino: Primeira división: Deportivo-Sevilla 3-4Vila-Real-Celta 4-1 Segunda división: Lugo-Barça B 3-2 Segunda división B: Lealtad-Compostela 3-2Astorga-Coruxo 3-1Luanco-Somozas 1-0Celta B-Oviedo 1-4Racing-Sporting B 3-1 Baloncesto: ACB: Guipúzcoa-Obradoiro 97-94 LEB: Instituto-Breogán 73-80Coruña-Palma 68-77 Liga Feminina: Zamarat-Ferrol 81-61 Balonmán: Liga Asobal: Cangas-Zamora 31-23 Hockei: Ida cuartos Champions: Liceo-Vic 2-2 Rugbi: División Honra Masculina: Getxo-Vigo 32-17


Summary: Xuíces e fiscais protagonizan unha inédita folga que en Galicia superou o 50% nas principais cidades para rexeitar a Lei de Taxas e reclamar medios axeitados para ofrecerlle un bo servizo á cidadanía

"O problema da Xustiza é un problema da sociedade". É un dos treitos dun dos manifestos consensuad entre xuíces, fiscais, a plataforma Xustiza para todos e as centrais sindicais que representan o persoal ao servizo do tribunais. Lido en Pontevedra, este documento "condensa" boa parte dos motivos que levaron a unha significativa parte da xudicatura e da fiscalía a protagonizar este mércores unha inédita folga que no conxunto do Estado superou o 60% de seguimento e que en Galicia ficou arredor do 50%, segundo datos de Xuíces para a Democracia (XPD), coa reivindicación fundamental de que a Xustiza siga sendo "de toda a sociedade". A folga deste mércores chega despois de que, o pasado outubro, as asociacións da xudicatura e da fiscalía instasen o Goberno central, a través do Ministerio de Xustiza, a adoptar unha serie de medidas que avanzasen cara á "calidade" no servizo, tales como o "incremento da planta xudicial" para avanzar "cara a estándares europeos", o "mantemento dos investimentos en Administración de Xustiza" ou a non aprobación da Lei de Taxas que "impide o acceso á Xustiza". "O Ministerio non só non atendeu ningunha destas peticións -explican-, senón que agravou aínda máis o que xa anunciaba" en materia, por exemplo, das devanditas taxas, impoñendo unhas tarifas "absolutamente desproporcionadas e unxistas". A folga foi seguida en Galicia por unha media do 50% dos colectivos convocados, segundo Xuíces para a Democracia Neste contexto, medidas como o despedimento "de case mil persoas que actuaban en funcións de substitución" ou o "incremento da carga de traballo" súmanse "ao incremento do drama social da crise", que leva a xuíces e fiscais a teren que resolver "procedementos hipotecarios ou de desafiuzamento que non dotan de protección ás persoas afectadas". Estes, explican, son os motivos que levaron a unha folga que, dende o punto de vista do coordinador de Xuíces para a Democracia en Galicia, Luís Villares, tivo un seguimento "moi positivo", máis tendo en conta "que non é un colectivo acostumado ás mobilizacións" e que, a última hora, algunhas das asociacións maioritarias "se desmarcaron da convocatoria". "Conseguimos que se visualizase o conflito", explica Villares en conversa con Praza Pública, nun contexto no que o que "está en cuestión" non son "simplemente unhas condicións de traballo ou unha determinada cantidade de cartos" para investir en Xustiza, "senón o propio modelo de Xustiza e de control ao poder", di. En opinión do maxistrado, "a pretensión do PP é un cambio de modelo" no que os tribunais teñan "maior dependencia do Ministerio", coa conseguinte "merma da independencia xudicial" e cun "Poder Xudicial máis dócil, que poida controlar peor". A estar circunstancias estruturais súmanse outras como a redución do cadro de xuíces e xuízas ou a supresión das substitucións, configurando unha "situación bastante dramática, tanto no atraso na administración de Xustiza como na calidade das resolucións xudiciais" a causa do propio atraso, explica. "O PP pretende un cambio de modelo, cun Poder Xudicial máis dócil que poida controlar peor" Neste escenario, a petición unánime dos colectivos que representan o sector encamíñase a esixir un "incremento do investimento público en Xustiza", a "paralización inmediata" do proxecto de lei que vai reformar o Consello Xeral do Poder Xudicial", a "derrogación" da normativa que "elimina os suíces substitutos" e a "derrogación da lei de taxas" para que estas "non supoñan unha vulneración do dereito á tutela xudicial efectiva". Estas peticións, segundo estima XPD, levarón á folga ao mencionado 50% de xuíces e fiscais no conxunto de Galicia, chegando ao 70% en cidades como Pontevedra e mesmo ao 100% en localidades como Cangas do Morrazo ou Redondela. Mentres, dende o Tribunal Superior de Xustiza de Galicia non se ofrecen as cifras de seguimento en termos porcentuais, senón que só se comunica cantos xuíces e xuízas foron á folga en cada localidade. Así, por exemplo, o alto tribunal galego explica que na provincia da Coruña pararon 49 xuíces e xuízas, en Lugo fixeron o propio 12 profesionais da xudicatura, en Ourense 16 e na provincia de Pontevedra, 32.


Summary: Case 60% dos municipios galegos non rexistraron novos casos de Covid-19 nos últimos 7 días, unha porcentaxe que descende a 41% se se toman como referencia as dúas últimas semanas

A incidencia da covid-19 mellorou en termos xerais en todo o territorio galego, xa que aumentou o número de concellos que non rexistraron novos casos no últimos sete días. Representan tres de cada cinco, unha porcentaxe (60%) que baixa até 41% (menos de 130) se temos en conta os municipios que non sumaron novos casos a 14 días. Na actualidade, na Galiza só hai dous concellos, Cortegada e Vilardevós, que teñen unha incidencia superior a 250 casos por cada 100.000 habitantes. En ambos os casos, iso si, mellorou se se compara co dato a 14 días, xa que en Vilardevós era superior a 500, e no de Cortegada estaba no intervalo comprendido entre maior de 250 e menor ou igual a 500 hai dúas semanas. En canto ás principais cidades galegas, A Coruña, con 194 casos detectados no últimos sete días, segue a rexistrar a incidencia acumulada máis alta, situada no intervalo entre maior de 75 e menor ou igual a 125. Vigo e Ferrol, con 157 e 26 casos novos detectados no mesmo período, respectivamente, están nunha incidencia entre maior de 25 e menor ou igual a 75. Finalmente, Compostela (con 22 novos casos a 7 días), Lugo (con 17), Ourense (con 19) e Pontevedra (con 20) están nunha incidencia no intervalo comprendido entre maior de 10 casos por cada 100.000 habitantes, e menor ou igual a 25


Summary: Cualifica de "potencialmente mortal" a suxestión do presidente estadounidense de que se estude o uso de desinfectantes para tratar a COVID-19.

Na reunión informativa diaria na Casa Branca sobre o SARS-CoV-2, William Bryan, subsecretario interino de ciencia e tecnoloxía do Departamento de Seguridade Nacional, fixo unha presentación sobre a capacidade da luz solar, o cloro e o alcol isopropílico para eliminar o coronavirus no aire e en superficies. Tras esa intervención, Trump suxeriu na quinta feira, 24 de abril, que os científicos poderían atopar algunha forma de usalo tamén sobre o corpo humano, expoñéndoo á luz ultravioleta ou inxectando desinfectantes no organismo para combater o virus. "Sóame interesante", manifestou. A canle de TV NBC consultou profesionais da medicina, que lembraron que os desinfectantes como o cloro son velenosos e perigosos cando se manexan mal. "Esta noción de inxectar ou inxerir calquera tipo de produto de limpeza no corpo é irresponsábel e perigosa. É un método común que as persoas utilizar cando queren suicidarse, declarou Vin Gupta, pneumólogo e experto en políticas de saúde global. Tamén no twitter houbo reaccións. Por exemplo, o profesor na Facultade de Medicina da Universidade de Harvard Bryan Hayes escribiu: "Por favor, non fagades isto. Respectuosamente, todos os toxicólogos". Please don't do this.Respectfully, all toxicologists. Trump suggests 'injection' of disinfectant to beat coronavirus and 'clean' the lungs https://t.co/ECfFZxGWkc via @nbcnews— Bryan D Hayes PharmD (@PharmERToxGuy) April 24, 2020


Summary: Son positivos asociados ao rastreXo realizado despois do positivo dun usuario das instalacións.

"O seguimento dos contactos realizado pola Área Sanitaria de A Coruña e Cee dun caso de COVID-19 diagnosticado a un usuario dun ximnasio na localidade de Meicende, deu lugar a detección de 17 casos mais, xa illados e en seguimento domiciliario", indican desde o Sergas. Estas 17 persoas están illadas nos seus domicilios mentres se amplía o círculo de contactos para intentar detectar novos contaxios. A Dirección Xeral de Saúde Pública da Consellería de Sanidade informa que, na última actualización, o número de casos activos de coronavirus na Galiza é de 260. Deles 76 son da área da Coruña (5 máis), 80 da de Lugo, 7 da de Ourense (1 máis), 23 da de Pontevedra (3 máis), 49 da área de Vigo (-1), 23 da de Santiago (+2), e 2 da de Ferrol (+1).


Summary: Ana Miranda defende que a súa divulgación "ten un enorme interese público" para "aprender da traxedia" e evitar novos accidentes.

O BNG presentou un recurso perante a unidade de transparencia da Secretaría xeral da Comisión europea a respeito da decisión da Axencia ferroviaria europea de non trasladar o informe que fixo sobre o sinistro de Angrois ao colectivo de vítimas do accidente. Ana Miranda, portavoz nacionalista en Bruxelas, defende que os argumentos para rexeitar a petición non son de recibo e reclama a publicación e divulgación do informe por ter "un enorme interese público", como é "aprender da traxedia para evitar novos accidentes deste tipo". Nesta liña, argumenta que "ningún interese" pode estar por riba de "salvagardar vidas". Para xustificar a súa negativa a difundir o informe, a Comisión Europea alega, precisamente, que ten aberto un procedimento de infracción comunitario contra o Estado español por considerar que este incorre en ilegalidade na trasposición da Directiva de Seguranza Ferroviaria de 2004. Unha directiva que establece a obrigatoria independencia das comisións que investigan accidentes ferroviarios, que cuestionan no caso da CIAF (Comisión de Investigación de Accidentes Ferroviarios) ao estar integrada por responsábeis directos de Adif, Renfe e do Ministerio de Fomento, onde ten a súa sede. O BNG organizou o pasado 17 de novembro unha visita a Bruxelas de representantes da Plataforma de vítimas do Alvia 04155, onde tiveron oportunidade de reunirse con responsábeis comunitarios en materia de seguridade ferroviaria, que se comprometeron a preparar un informe sobre a investigación do accidente


Summary: A Marea Atlántica arrinca o "proceso de participación democrática máis ambicioso da historia da Coruña" e Ourense en Común pecha hoxe o prazo para presentar candidaturas. A Marea de Pontevedra xa elixiu candidato e a mediados de marzo prevese que todas as plataformas conten xa con lista.

Marzo será o mes das primarias nas mareas e iniciativas de unidade popular que se están a desenvolver en Galicia de cara ás eleccións municipais de maio. O tempo corre e as plataformas cidadás van collendo forma e asentando unha proposta á que se van sumando máis formacións. Pero faltan as listas e os candidatos, tan fundamentais nuns comicios locais como os que veñen. Ourense en Común, unha das plataformas máis avanzada, dá por rematado precisamente este mércores o prazo para a presentación de candidaturas ás eleccións primarias, que se desenvolverán a fin de semana do 14 e 15 de marzo. Aquelas persoas que participen no proceso poderán escoller a quen queiran que encabece a lista e a oito das 26 que compoñen a candidatura, ordenándoas segundo a súa preferencia. Ourense en Común pecha a presentación de candidaturas a unhas primarias que se celebrarán a fin de semana do 14 e 15 de marzo A iniciativa ourensá empregará o sistema de puntuación Dowdall, que "garante un maior reflexo da pluralidade de persoas que participan en Ourense en Común". Ademais, e en canto aos aspirantes a formar parte da lista, non é necesario que se presenten avais, a non ser que o número de aspirantes supere o triplo do que a candidatura marca (81), co que se abriría un segundo prazo para presentar eses avais, nunca superior a 50. O método Dowdall supón que cada candidato recibe un número de puntos equivalente a 1/N, onde N é a posición que se alcanza na votación da lista, o que permite unha maior proporcionalidade entre todos os candidatos. Ourense en Común presentarase ás eleccións municipais do 24 de maio baixo a fórmula de partido instrumental, ao igual que a Marea Atlántica da Coruña, que deu comezo este mércores ás súas primarias coa apertura do prazo de inscrición para voto non presencial. Ata o 24 de febreiro haberá tempo para a presentación de candidaturas á cabeza de lista e listas abertas para proclamar definitivamente de candidaturas e listas o 27 do mesmo mes, data na que comezará a campaña, e que durará ata o 6 de marzo. Marea Atlántica dá inicio ao "proceso democrático máis ambicioso da historia da Coruña", que finalizará coas votacións do 7 e 8 de marzo e presentación da candidatura o día 12 É o inicio, segundo Iago Martínez e Mónica Balado, voceiros da iniciativa cidadá, do "proceso democrático máis ambicioso da historia da Coruña" para a conformación dunha "candidatura popular que responde á vizosa pluralidade do que é a Marea Atlántica". Votarase a fin de semana do 7 e 8 de marzo -telematicamente ou de maneira presencia- e desde o 9 de marzo publicaranse os resultados provisionais e os oficiais para presentar publicamene a candidatura o día 12. Para se poder presentar ás primarias abertas á Marea Atlántica, os candidatos á cabeza de lista precisarán 15 avais das persoas activas en grupos de traballo ou mareas da plataforma, mentres que para concorrer a calquera outro posto da lista o aspirante precisará de cinco avais. Ademais, a persoa disposta a concorrer neste proceso deberá referendar por escrito o cumprimento do Código Ético da iniciativa, comprometerse a abandonar os cargos en organizacións políticas e/ou sindicais no caso de resultar elixida, non ter ostentado ningún tipo de responsabilidade nos anteriores gobernos municipais e "non estar imputada por delitos relacionados con corrupción, prevaricación, tráfico de influencias, enriquecemento inxusto con recursos públicos ou privados, suborno e malversación e apropiación de fondos públicos, sexa por interese propio ou para favorecer a terceiras persoas". Os candidatos da Marea Atlántica deberán abandonar os cargos en partidos ou sindicatos se saen elixidos As persoas que aspiren a encabezar a candidatura presentarán unha candidatura individual ás primarias, mentres que as que pretendan ocupar calquera outro posto presentaranse integradas en listas abertas, cunha denominación escollida polos integrantes e nunha listaxe paritaria e composta por entre 4 e 10 persoas e ordenadas en cremalleira de xénero. Así, no acto de votación cada elector deberá de xeito obrigatorio escoller 12 persoas ordenadas do 1 ao 12 e respectando a paridade de xénero en cremalleira. Ademais, a lista de titulares da candidatura da Marea Atlántica será completada con "persoas de consenso" que "pola súa proxección pública avalen todo o proceso", explica a plataforma no seu regulamento, no que aclara que "serán reservados un máximo de catro postos ao final da listaxe" e que o reconto tamén aplicará o método Dowdall. Marea de Pontevedra xa ten candidato E mentres na Coruña e Ourense arrinca o proceso de primarias, a Marea de Pontevedra xa finalizou o seu. O pasado 7 de febreiro case 180 persoas participaron nunhas votacións nas que o escritor Luís Rei Nuñez, candidato de consenso e apoiado por EU, Podemos, Anova, Espazo Ecosocialista e varios colectivos sociais da cidade, resultou elixido como cabeza dunha lista na que se completaron 15 nomes. Os dez postos restantes e máis os suplentes serán aprobados en asemblea pola plataforma pontevedresa. O escritor Luís Rei foi xa elixido candidato á alcaldía pola Marea de Pontevedra O que será candidato á alcaldía vense de reunir en Barcelona con Ada Colau, líder de Guanyem -agora BCN en Comú- e a quen as enquisas sitúan xa como gañadora nos comicios locais da capital catalá. "Marea Pontevedra e Barcelona en Comú comparten proxectos e ilusións para o cambio do sur de Europa desde as cidades", asegurou Luís Rei. A Marea Ártabra de Ferrol, que tamén acudirá aos comicios baixo a fórmula de partido instrumental, prepara tamén un código ético e un regulamento de primarias que se decidirá este mesmo mes, mentres que Compostela Aberta, en Santiago, prevé tamén que a principios de marzo se celebren unhas primarias nas que, como noutros casos, prevese que haxa votacións separadas para o cabeza de lista e para o resto de integrantes da futura candidatura. No caso de Lugo, a principios de febreiro os e as integrantes das plataformas Gañemos Lugo e Lugo en Común aprobaron en asemblea a súa confluencia e integración nunha única plataforma, denominada Lugonovo. Ao tempo, constituíuse unha comisión formada por unha vinte persoas, que estará encargada de elaborar un código ético, comezar a preparar o programa electoral e definir como se desenvolverá o proceso de eleccións primarias. Marea de Vigo prevé que as votacións nas primarias se celebren entre o 8 e o 15 de marzo e cada votante poderá elixir seis candidatos No caso de Vigo, a Marea decidiu xa que o prazo para a presentación de candidaturas ás primarias se abriría do 20 ao 26 de febreiro e que as votacións se celebrarían do 8 ao 15 de marzo; nelas poderán votar todas as e os residentes en Vigo que asinen o manifesto da Marea ata dez días antes das votacións. Cada votante poderá apoiar un máximo de 6 candidatos e candidatas, dun total de 27, "de xeito que se garanta a pluralidade na lista resultante". A persoa máis votada será automaticamente elixida como cabeza da lista e polo tanto candidata á alcaldía. O nome da candidatura será decidido en asemblea. Falta agora por ver o que ocorre con Vigo en Común e Gañemos Vigo, as outras dúas plataformas cidadás impulsadas na cidade. No caso da primeira, os seus promotores agardan pechar a mediados de marzo tanto a súa proposta de programa como a lista electoral, así como unhas primarias abertas que determinarán a candidatura. No caso da segunda iniciativa, insiste na "confluencia urxente das organizacións políticas e plataformas cidadás co fin de acordar un programa alternativo para a vosa cidade, abrir un proceso de eleccións de candidatos e dar comezo a un proceso de participación cidadá neste proceso electoral".


Summary: O detalle por especialidades da convocatoria deste ano foi presentado este martes pola Xunta aos sindicatos. A CIG critica que "non se convoque ningunha praza a maiores das existentes actualmente".

O detalle por especialidades da convocatoria deste ano foi presentado este martes pola Xunta aos sindicatos A Consellería de Educación vén de presentar este martes aos sindicatos os detalles da oferta pública de emprego (OPE) no ensino para este 2018. A cifra de 1.919 prazas totais anunciada hai dúas semanas polo presidente Feijóo vén de ser aumentada lixeiramente ata as 2.050, das que 1.653 serán de nova incoporación e 397 de promoción interna. Repartiranse en 30 especialidades segundo o detalle que reflicte o seguinte gráfico: En 2017 a oferta total foi de 1.043 prazas, 912 delas de novo ingreso e o resto de promoción interna. En comparación co ano pasado, a deste ano supón case duplicar as cifras, especialmente no ensino secundario, onde en 2017 se ofertaron 432 prazas mentres que para este 2018 serán 734. Segundo a Xunta, a OPE permitirá "avanzar na diminución da taxa de interinidade dos corpos docentes que cun 13% é xa a máis baixa de todo o Estado" para "acadar o antes posible" unha taxa dun "6%, aproximadamente" A CIG critica que "non se convoque ningunha praza a maiores das existentes actualmente" Pola súa banda, CIG-Ensino cualificou a oferta de "decepcionante" e criticou que a Xunta puxo sobre a mesa as súas cifras como un "reparto pechado" e "sen abrir ningunha posibilidade de negociación coas organizacións sindicais". O sindicato nacionalista critica en particular que "non se convoque ningunha praza a maiores das existentes actualmente". "Sen incremento nos cadros de persoal non é posible mellorar a calidade do ensino, nin reducir as itinerancias, nin a impartición de [materias] afíns disparatadas, nin atender correctamente o alumnado con necesidades específicas", critica o secretario nacional do sindicato, Suso Bermello. Ao seu ver, as oposicións converteranse nunha "simple substitución de persoal interino por persoal fixo" sen ter en conta a situación en que quedará o persoal interino de cada especialidade. A CIG tamén detallou os datos da taxa de reposición deste ano que segundo di lles facilitou a Xunta: "1.028 xubilacións, 28 falecementos, 16 excedencias con perda de praza. Un total de 1.072 ás que se lle engaden 581 por riba da taxa de reposición e 397 prazas de promoción interna". O ano pasado o PP acusou á esquerda de impedir as oposicións por non aprobar os orzamentos do Estado, pero finalmente estas convocáronse como cada ano O ano pasado a convocatoria de emprego público foi empregada polo PP e o Goberno galego para lanzar os opositores contra a esquerda co argumento de que a negativa destes partidos a aprobar os orzamentos do Estado impedía á Xunta aprobar as oposicións. Finalmente non foi así e as oposicións foron convocadas como cada ano.


Summary: O filme de Alberte Mera, onde se recrean os derradeiros días de vida do histórico nacionalista asasinado pola ditadura de Franco en 1975, vén de finalizar a súa gravación, coa praza de Abastos de Compostela como escenario.

A capital galega acolleu a última xornada de rodaxe da longametraxe Reboiras. Acción e corazón. As inmediacións da praza de Abastos de Santiago foron o último escenario de rodaxe, reinterpretando unha fotografía existente de Xosé Ramón Reboiras Noia nesta emblemática zona compostelá. O director Alberte Mera culmina así a rodaxe das secuencias de ficción do filme producido pola Fundación Terra e Tempo, que narra a vida de Moncho Reboiras e tamén se inclúen máis de vinte testemuños que achegan a vida, o activismo e a personalidade do histórico nacionalista asasinado pola ditadura franquista en 12 de agosto de 1975. Desta maneira, a obra comporase de entrevistas, da recreación de momentos claves a través da ficción así como de material de arquivo xa existente e documentos reunidos durante as fases de documentación e rodaxe. A que será a primeira longametraxe sobre Xosé Ramón Reboiras Noia verá a luz no ano 2020, cadrando co 45 aniversario do seu asasinato. Algúns dos sets de rodaxe estiveron localizados na cidade de Ferrol; no barrio vigués de Teis, onde Reboiras medrou; a súa aldea natal de Imo, en Dodro, e os concellos de Arzúa, Monforte, Viveiro, Sada, Oleiros e Compostela. A rodaxe comezou pola parte documental das entrevistas. Así, iniciáronse os traballos de filmación no concello de Teo o pasado 9 de agosto, cunha entrevista conxunta ás dúas últimas persoas coas que Reboiras se atopaba antes de ser asasinado: Elvira Souto e Lois Ríos. Os tres estaban xuntos o 12 de agosto de 1975 nun piso de Ferrol cando se decataron da chegada da policía franquista e tiveron que emprender a fuxida. Moncho Reboiras O filme quere construír un retrato fiel de Ramón Reboiras Noia, a última vítima mortal da ditadura franquista na Galiza, asasinado o 12 de agosto de 1975. Con só 25 anos, Reboiras sufriu múltiples disparos da policía na rúa da Terra de Ferrol. Aquel mozo de conviccións nacionalistas convertérase moi cedo en destacado membro da clandestina Unión do Povo Galego, a través da cal foi alicerce fundamental na organización de amplos sectores da sociedade galega en frontes de actuación como a sindical, a cultural ou a política. O réxime era sabedor das grandes habilidades de Reboiras para impulsar as organizacións de masas do nacionalismo galego, mais o propio Moncho tamén era consciente da crueldade do réxime e do perigo que el mesmo afrontaba. Este será pois o primeiro filme documental sobre o último loitador galego morto en desigual combate contra Franco. Daniel Celester dá vida a Moncho Reboiras. O actor coruñés titulado en arte dramática pola ESAD de Galicia, vén de gravar Amnesia 3.0, a primeira webserie interactiva en galego, premio ao mellor proxecto no Carballo Interplay. Tamén ten colaborado en curtametraxes como La luz del camino e na serie Vivir sin permiso. A actriz Lidia Veiga interpreta a histórica dirixente da Unión do Povo Galego Elvira Souto. Veiga titulouse na ESAD e no último ano colleitou éxitos coas curtametraxes Trala porta e A ninguna parte. O elenco complétano o actor Daniel Prieto, que encarna a Lois Ríos, xunto a actriz Carlota Mosquera, Sergio Alfonso e Pablo Ríos. Este filme documental será o quinto dirixido por Alberte Mera (Vigo, 1987) após as curtametraxes Camiño da memoria (2011), Deixádeas Pasar (2012) e as longametraxes documentais Clamor da Terra (2012) e Lume Novo (2013), as dúas últimas tamén producidas pola Fundación Terra e Tempo de Estudos Nacionalistas e publicadas en libro-DVD. Mera é licenciado en Comunicación Audiovisual pola Universidade de Vigo, con especialidade en Dirección e Guión Cinematográfico e Audiovisual (2009) e ten o mestrado en Comunicación e Industrias Creativas pola Universidade de Santiago de Compostela (2010). É xornalista en Sermos Galiza e ten tamén desenvolvido a súa carreira profesional como consultor de comunicación e deseño, realizando traballos para a Universidade de Vigo e diversas empresas consultoras. A equipa compuxérona Roberto Vilameá, presidente da Fundación Terra e Tempo e responsábel da produción executiva do filme; José Aragunde, director de fotografía; Irene Pin, axudante de dirección; Samuel Lema, na dirección de arte; Antía Insua, deseño de vestiario; Tamara Andrés, produción; Paula Cermeño, foto fixa e comunicación; Juan Barcia, operador de cámara; Adrián Porima, son; Marco Paino, postprodución de son; NUMAX, etalonaxe e postprodución; Soraya Vilela, responsábel de continuidade; Sonia Balado, maquillaxe; Aldán López, casting. "Agradecemento pola colaboración" Grazas ao éxito da campaña de micromecenado na plataforma Goteo, o proxecto conseguiu xuntar máis de 20.000 euros a través das doazóns de máis 500 persoas que colaboraron co financiamento do filme. Alén disto, o documental conta tamén cunha axuda da Deputación da Coruña en réxime de concorrencia competitiva.


Summary: Cheo total en Riazor para acoller a volta de #ONosoDerbi este domingo, a partir das 18.30 horas. As últimas cen entradas á venda esgotáronse en cuestión de horas, segundo informou o club nun comunicado, e todo fai prever que o estadio coruñés rexistrará a mellor entrada da temporada.

O Deportivo vén de recuperar as súas mellores sensacións. A vitoria fronte o Barcelona e oito puntos nos últimos catro partidos, que lle permitiron afastarse da zona de descenso, testemuñan o estado de forma do equipo herculino. A chegada de Pepe Mel como adestrador cambiou a perigosa tendencia de principios de ano. Con 27 puntos, ocupa a 15ª posición, nove por riba da permanencia. Terá diante un Celta tamén motivado despois de acadar a clasificación para os cuartos de final da UEFA Europa League. Un éxito que contrasta coas últimas actuacións en Liga. Na 10ª posición, con 35 puntos, os de Eduardo Berizzo precisan dos tres puntos para non perder de vista os postos europeos, logo de dous empates e dúas derrotas no campionato estatal. Os celestes buscarán repetir a tónica do encontro de ida (4-1), aínda que acoden con maior carga de partidos. As estatísticas recentes decantan o derbi galego a favor do Dépor en Riazor, onde nos últimos 16 anos non houbo ningún empate entre ambos. A previa: recibimento, mosaico e o himno nacional Outro dos grandes atractivos do encontro estará nas bancadas. Co aforo de 32.200 persoas pechado, o conxunto herculino chamou os seus siareiros a acudir antes do inicio para recibir os equipos e formar un mosaico coas cores do club. Cando os xogadores salten o campo, soará o himno nacional como vén sendo tradición nos últimos anos. Todo listo para un novo derbi galego.


Summary: Non foi alcaldesa franquista en Pontevedra e achegouse ao galego con afecto. Despois de sementar pola rede dúas pistas, a plataforma A Sega desvela o nome da muller á que se lle dedicará o II Día das Galegas nas Letras: a escritora María Victoria Moreno.

Por segundo ano consecutivo, a plataforma A Sega celebrará a súa conmemoración anual da lingua e literatura, o Día das Galegas nas Letras, que se desenvolverá o vindeiro 15 de agosto. Despois de dar un par de pistas, e a poucos días de que teña lugar a xornada festiva que a Academia Galega decidiu dedicar a Filgueira Valverde, a Sega desvela o nome da muller que protagonizará a súa segunda festa das letras, a escritora nada en Extremadura que viviu boa parte da súa en Pontevedra e acolleu o galego coma lingua literaria, María Victoria Moreno. Unha década da súa morte Neste ano cúmprese unha década da morte de Mª Victoria Moreno, o que permitiría que o seu nome fora xa barallado pola Academia Galega para vindeiros Días das Letras Galegas. A Plataforma de crítica feminista A Sega non vai agardar a que isto aconteza e, como no ano anterior, decide dedicarlle xa a súa conmemoración anual que naceu para conmemorar ás mulleres, con tan escasa presenza na historia do Día das Letras Galegas. Natural de Cáceres, María Victoria Moreno chegou a Pontevedra en 1963, cidade onde residiría e impartiría aulas a maior parte da súa vida, nos institutos Valle Inclán e Torrente Ballester e cidade tamén na que acollería o galego como a súa lingua de comunicación e escrita literaria. "Escribo sempre como un impulso, sen planificación, Mar adiante o meu primeiro libro galego saíu porque o soñei. E a partir daquela o meu compromiso co galego xa foi para sempre. Ningunha lingua me necesita a min. Fun necesaria para sacar adiante a miña familia cando tivo problemas, pero ningunha literatura necesita a María Victoria Moreno. Escribo en galego porque amo a Galiza, porque Galiza me deu moito, porque penso en galego, porque collín a causa dos pobres"... explicoulle a escritora ao xornalista Xan Carballa nunha entrevista publicada a inicios do 2005, o ano da súa morte no semanario A Nosa Terra. Leonardo e os fontaneiros (1986), o célebre Anagnórise (1989) ou Guedellas de seda e liño (1999) son algunhas obras da súa conta de libros que remataría co volume memorialístico O Diario de luz e sombra (2004) no que relata a súa relación co cancro, cando leva xa cinco anos na loita contra o que ela chamaba "a pupa". Eu conto, ti contas, de 2005 e Elexías de luz, xa póstumo, porán o punto final á súa traxectoria de escritora, centrada de xeito especial na literatura para as crianzas. "María Victoria representa para nós a forza da vontade fronte á desidia e o accidente, a decisión consecuente da palabra xusta. E con esa mesma vontade facémola nosa e pertencémoslle nunha celebración á que estades todas convidadas", din desde A Sega, na información na que dan a coñecer o nome que relevará a Dorothé Shubarth, compiladora do Cancioneiro Popular Galego, protagonista do primeiro Día das Galegas nas Letras que se conmemorou cunha romaría o 15 de Agosto no Areal de Berres na Estrada.


Summary: Este domingo hai once anos da manifestación de 300.000 persoas que colapsou Compostela para exixir responsabilidades polo Prestige. E máis unha vez, o pobo galego está chamado, unha década despois, por Nunca Máis ás rúas para rexeitar a sentenza da impunidade e deixar claro que non esquece.

"Necesitamos demostrar de novo a nós mesmos, ao conxunto do Estado, a toda Europa e ao mundo que Galiza existe como país". Díxoo o escritor Suso de Toro esta sexta feira nunha rolda de prensa da plataforma Nunca Máis na que se convocaba ás manifestacións que hoxe, 1 de decembro, van percorrer as cidades do país. A sentenza do Prestige que deixaba sen castigo a maior catástrofe ambiental de Europa foi, para gran parte da cidadanía galega, unha labazada. Un galapo. As manifestacións son ás 12:00 agás en Ferrol onde comezará ás 12:30 fundíndose coa gran mobilización polo naval e o futuro da comarca Once anos despois, as rúas galegas volverán encher de bandeiras engras e azuis. Son cores nas que se enlaza a dignidade da resposta coa carraxe da aldraxe sufrida. Nunca Máis convoca manifestacións que partirán ás 12:00 horas en A Coruña, Lugo, Ourense, Pontevedra, Compostela, Vigo e Foz. En Ferrol será ás 12:30, da man da gran mobilización contra outro chapapote: o do goberno que afunde o naval e deixa sen futuro toda unha comarca. Mais tamén haberá, este domingo, concentracións en Barcelona, Madrid, Londres, Breizh (Bretaña) e e mesmo en Praga. "Dicímolo no código do mar: Delta India Mike India Serra India Oscar November: demisión" Encher as rúas As mobilizacións convócanse para, en palabras de Rafa Vilar, da xestora de Nunca Máis, "dicir non á impunidade porque hai responsabilidades directas de que ese buque fose unha chatarra flotante que navegaba fronte as costas galegas". "Dicímolo no código do mar: Delta India Mike India Serra India Oscar November: demisión", proclamou o escritor Manuel Rivas desde o micro na manifestación de hai 11 anos nunha Praza do Obradoiro ateigada. Expresaba así a exixencia que resoou nas rúas da capital galega durante as por volta de catro horas que durou o protesto. Caía auga a chuzos. "Polycomander, Urquiola, Erkowit, Andros Patria, Casón, Mar Exeo e agora Prestige. Non queremos contar máis. Abonda!", continuou Rivas. "Estamos xa petroleados deica as praias das nosas almas", acrecentou. Once anos despois daquel chamamento, @s galeg@s volven estar convocad@s á rúa por Nunca Máis. Debería darse unha resposta masiva. Aínda que só sexa por amosarnos a nós propi@s que existemos.


Summary: O xacemento do Val do Dubra agocha un enigma arqueolóxico que está sendo investigado desde a Universidade de Santiago de Compostela, mais o actual Goberno municipal desentendeuse do proceso de compra dos terreos que iniciara a anterior executiva.

O castelo de Portomeiro, no Val do Dubra, é un dos múltiples exemplos de patrimonio de incalculábel valor diseminados pola Galiza, agochados en montes e fincas de persoas particulares que moitas veces descoñecen a relevancia desas pedras que levan alí desde tempos inmemoriais. A Asociación Cultural Larada vén de mercar o terreo no que se atopa o xacemento co fin de protexer e difundir un ben inmaterial de tanta importancia. A decisión tomouse na asemblea por unanimidade, explica o secretario Rubén Calviño, ante o "descontento" pola actitude de total desinterese do actual Goberno do concello. Antonio Negreira, o anterior alcalde de Anova, explica que aínda que el chegara ao acordo co propietario para adquirir a finca, non se podía mercar porque os orzamentos estaban fechados xa. Por iso quedou sen executar a compra. Logo das últimas eleccións municipais, no primeiro pleno, Negreira propuxo que a nova executiva, un tripartito liderado por José Manuel Varela (Partido Popular), seguise adiante co trámite, pero dixeron que "non era preferente", explica a Nós Diario. De feito, conta que durante a campaña inisitiron moito en desacreditar esa adquisición considerando o investimento unha "burrada de cartos", cando tanto el como Calviño, sen entrar en cifras, aseguran que era "ridículo" e "simbólico" para o tesouro que garda. A campaña A comezos de xuño deste mesmo ano, unha campaña do grupo Síncrisis da Universidade de Santiago de Compostela, dirixida por Mario Fernández-Pereiro e José Carlos Sánchez-Pardo, en colaboración con Tempos Arqueólogos, procuraba ampliar a información dun xacemento que se entende como fundamental para comprender a orixe e a dinámica dunha serie de fortalezas que aparecen con frecuencia nos cumios da zona occidental da Galiza. A medio camiño entre os castros prehistóricos e os castelos medievais, segundo a teoría que manexa a súa investigación, remontaríanse ao declive do Imperio Romano e á aparición dos primeiros reinos xermánicos na Galiza, como elementos de protección da sociedade nun momento de caída do Estado forte que ostentaba o poder. A intervención englóbase dentro dun estudo máis amplo que enlaza con outros levados a cabo recentemente no ámbito europeo, centrado na transición do período final romano e a creación do reino Suevo, unha época descoñecida na que "se colocaron os alicerces da evolución social, política e económica deste territorio durante a Idade Media até os nosos días", explicaba Sánchez-Pardo no seu momento a esta cabeceira. A raíz da repercusión desta escavación, a nova executiva manifestou a intención de adquirir a finca. Pero xa era tarde. Ante o desleixo expresado até ese momento, Larada xa mercara os terreos do castelo co gallo de facilitar a investigación arqueolóxica na zona e garantir a conservación dos restos. "Se ninguén mira por el, igual mañá xa non o temos", di Calviño. Igualmente, expresou a vontade de pór en valor o patrimonio do Val do Dubra facilitando a inserción do xacemento nun circuíto turístico con outros elementos da área, como a Pedra do Home de Portomouro, á agarda de coñecer máis sobre os estudos en curso. E suplir así, en definitiva, un labor que debería desenvolver o sector público. A escasos 300 metros do castelo atópase unha canteira Negreira agradece ao propietario e á súa familia a boa disposición, mesmo permitindo o acceso á zona ao equipo investigador antes de que se efectuase a transacción. "É incríbel que estea así conservado", comenta. Con todo, resulta preocupante a proximidade dunha canteira (a escasos 300 metros) en proceso de reactivación e cuxo plan de ampliación se achegaba precisamente ao xacemento, conta Calviño. Aínda que esta non foi a principal motivación para levar a cabo a compra, confesa que si que influíu en certo modo, pois provocáballes inquietude o que puidese acontecer. "Neste país, cando hai cartos de por medio, parece que os bens culturais case estorban", denuncia Calviño. Neste senso, tamén preocupan as plantacións de eucaliptos que rodean o castelo, que xa sufriron varios incendios.


Summary: O Goberno municipal de Ribeira apoia as alegacións presentadas ao Plan Reitor de Usos e Xestión polos propietarios de terreos, que piden reducir as restricións á edificación, á actitividade agrícola e á gandería. ADEGA, Verdegaia ou a SGHN critican a clasificación como solo urbano de áreas dunares nas que habitan especies protexidas. O Plan Reitor da Xunta para o Parque Natural de Corrubedo, "unha maneira como outra de destruír un país"

O Plan Reitor da Xunta para o Parque Natural de Corrubedo, "unha maneira como outra de destruír un país"Dende hai unhas semanas atopase en exposición pública o borrador do Plan Reitor de Usos e Xestión (PRUX) do Parque Natural de Corrubedo. Varios colectivos ecoloxistas (ADEGA, SGHN ou Verdegaia) presentaron numerosas alegacións alertando de que o documento "subordina a protección e conservación" do espazo "aos intereses especulativos duns poucos cidadáns", en palabras da SGHN, denunciando a subordinación do texto ás directrices do PXOM de Ribeira "non adaptado á normativa urbanística galega nin sometido á necesaria avaliación ambiental". O Concello de Ribeira, ademais de apoiar as reivindicacións dos propietarios, demandou que prevalezan as directrices do PXOM sobre as disposicións do PRUXPola contra, tanto a asociación de propietarios de terreos situados no interior dos límites do parque natural como o propio Concello de Ribeira esixen que o PRUX elimine determinadas restricións introducidas á construción e permita varios usos e actividades que ficarían limitadas. Ao redor de 150 propietarios afirman que o documento presentado pola Xunta "esquece" aos habitantes do parque e critican que o borrador do PRUX non permita construír en determinados predios situados a carón da estrada e que dispoñen de todos os servizos. Ademais, os posuidores de terras piden que se permita a gandería extensiva no parque e que se faciliten os labores agrícolas.ADEGA critica que "algunha destas áreas cualificadas como solo urbano no PXOM están ocupadas por ecosistemas dunares con presenza de especies protexidas"Pola súa banda, o Concello de Ribeira, ademais de apoiar as reivindicacións dos propietarios, demandou que o PRUX manteña o seu actual criterio, moi criticado polos grupos ecoloxistas, facendo prevalecer as determinacións do PXOM sobre as disposicións do Plan Reitor de Uso e Xestión. O Goberno municipal pide tamén a construción de máis rutas no interior do parque e a edificación de máis aparcamentos para poder chegar a el en coche.Esa subordinación das directrices urbanísticas no interior do parque natural é un dos aspectos máis criticadas polos colectivos ambientalistas. Nas súas alegacións, ADEGA alerta de que "o presente proxecto de PRUX pretende incorporar a clasificación como solo urbano de áreas que figuran con esta cualificación no PXOM do concello de Ribeira, asumido de facto o sometimento a este naquelas zonas que conten con tal cualificación urbanística". A entidade lembra que "algunha destas áreas cualificadas como solo urbano no PXOM están ocupadas por ecosistemas dunares con presenza de especies protexidas". ADEGA engade que "os núcleos tradicionais presentan unhas áreas de ampliación excesivamente extensas a costa da superficie ocupada por hábitats naturais e seminaturais". A entidade subliña que a prevalencia do PXOM incumpre o artigo 19.2 da Lei do Patrimonio Natural e da Biodiversidade e esixe "someter todos os instrumentos de planificación territorial e urbanística ao determinado nos instrumentos de xestión deste parque natural".A Zona III, de uso xeral, "é susceptible de albergar actividades que poden chegar a ter un elevado impacto no medio, citando entre elas "as áreas urbanizadas, as explotacións mineiras, ou as infraestruturas de uso público"ADEGA critica, igualmente, que a denominada no borrador do PRUX Zona III, de uso xeral, "é susceptible de albergar actividades que poden chegar a ter un elevado impacto no medio", citando entre elas "as áreas urbanizadas, as explotacións mineiras, ou as infraestruturas de uso público". "Resulta paradoxal que nun instrumento de planificación dun Parque Natural se contemple a posibilidade de asumir dentro do espazo actividades que xeran un elevado impacto", sinala a entidade, que chama atención sobre todo sobe o feito de que o PRUX de Corrubedo "continúe permitindo a existencia dunha explotación mineira dentro do propio parque natural (canteira de Casalnovo), o que supón unha contradición co principal obxectivo dun parque natural, que é preservar un patrimonio natural de alto valor ecolóxico".Os grupos ecoloxistas critican que se siga peritindo a actividade cunha canteira no interior do Parque NaturalAsí mesmo, e de forma xeral, ADEGA esixe paralizar o procedemento administrativo do PRUX de Corrubedo para tramitarlo conxuntamente coa modificación do Plano de Ordenamento dos Recursos Naturais (PORN), un documento de 1992 que "consta apenas de 3 páxinas nas que se establece unha rudimentaria zonificación e uns usos prohibidos e permitidos, entre os que está a urbanización nun perímetro de 200 metros dentro do propio parque natural, si así o dispuña o PXOM de Ribeira".As facilidades para a construción no interior do parque natural foron tamén moi criticadas pola SGHN, que sinala que a proposta da Xunta "contempla unha clasificación de solo urbano, solo de núcleo rural ou ampliación do núcleo rural que afecta de forma grave á integridade do espazo natural" e que "suporía un desenvolvemento urbanístico caótico no Parque Natural". Tamén Verdegaia se amosa moi crítica nas súas alegacións, nas que denuncia que "na zona de uso xeral permítense moitas actividades de dubidosa inclusión nun espazo protexido, mesmo actividades mineiras".


Summary: Máis dunha vintena de axentes despregáronse na rotonda para mover o valado das obras. A veciñanza ve no dispositivo "un ataque" do Concello.

Até catro unidades do Grupo Operativo de Apoio e máis de dez axentes da policía municipal --segundo informaron fontes presenciais-- desprazáronse ao mediodía desta terza feira até a rotonda do barrio de Coia para proceder ao desprazamento do valado das obras. Esta medida foi ordenada polo concello logo de vinte días de protestos argüíndo complicacións no tránsito da rúa, onde se sitúa un hipermercado. Embora a primeiras horas da mañá axentes da policía municipal decidiron non actuar perante o rexeitamento da veciñanza concentrada, por volta das 15.00h o goberno de Abel Caballero decidiu despregar un forte dispositivo que incluía axentes especiais. Desde a Asemblea veciñal de Coia alertaron á veciñanza e emprazaron ao maior número de persoas a se achegaren até a rotonda para evitar que operarios da construtora puidesen mudar o perímetro. E é que o movemento veciñal conta no carril fechado ao tránsito cun punto de vixianza permanente. A veciñanza ve no dispositivo policial "un ataque" de Caballero Fontes da asemblea aseguraron a Sermos Galiza que o operativo despregado visa "dificultar a protesta" da veciñanza desprazándoa até o interior da rotonda, actualmente enlamada por mor das obras. "É un ataque" do concello, aseguran. Até o momento o dispositivo policial mantense na rotonda até onde se desprazou unha ambulancia após un ataque epiléptico sufrido por unha das persoas concentradas. O concello solicita que se "impida" o concerto solidario Através dun escrito remitido á Subdegación do goberno español o alcalde vigués, Abel Caballero, demandou que se disponibilice a policía para "impedir" a celebración dun concerto solidario previsto para as 19.00h desta terza feira (23 de decembro). No texto aseguran que o evento é "ilegal" e demandan das autoridades españolas que garantan a "seguridade" cidadá. Neste senso, afirman fontes consultadas pola axencia de noticias Europa Press, a equipa de goberno viguesa afirma que de ter lugar o concerto a Policía local non podería facer fronte "á gravísima desorde e risco para a circulación de póns e vehículos" que carrexaría.


Summary: Diversos dirixentes instan o presidente da Xunta a ficar onde está mentres admiten que hai "recambio" se decide marchar. O partido chegará ao seu congreso galego con renovacións en todas as provincias agás en Ourense.

Nos últimos días Alberto Núñez Feijóo concedeu senllas entrevistas a La Voz de Galicia e El Mundo e en ambas abordaba, esencialmente, duas cuestións: o futuro político de Mariano Rajoy e o seu, asuntos salferidos por ataques máis ou menos rituais aos goberno das mareas, as plataformas que prenderon as alarmas no cuartel xeral dos conservadores galegos por lograren gobernos municipais como os da Coruña, Santiago e Ferrol tras unha campaña municipal inzada de referencias ao radicalismo e a Venezuela. Nos dous diálogos cos xornalistas Feijóo evidencia que en poucas semanas aclarará o interrogante que mantén dende hai meses, se concurrirá ás eleccións galegas deste ano e, polo tanto, se opta ao incerto obxectivo de lograr a presidencia por terceira vez. Decida o que decida, o debate sucesorio previo ao congreso autonómico está aberto. Non son poucos os cargos do PP que, dentro e fóra de Galicia, instan a Feijóo por diferentes motivos a ficar onde está e deixar de lado a súa reflexión sobre o "razoable" que lle resulta non acumular máis de dous mandatos. Unha das primeiras voces ao respecto foi a de Mariano Rajoy, que o pasado verán, en plena precampaña das xerais, xa advertira de que para el "o mellor candidato" para tentar reter a Xunta era o actual presidente. O eloxio tamén podería, chegado o caso, ser empregado como freo para o salto de Feijóo a Madrid que frustrou a publicación en 2013 das fotos navegando co narcotraficante Marcial Dorado en 1995. Diversos dirixentes instan a Feijóo, por diversos motivos, a ficar onde está As reflexións en público e en privado sobre a conveniencia de que Feijóo non poña o temón do PP galego noutras mans en plena travesía fronte ás mareas sucedéronse nos seguintes meses. Chegaron tamén mesmo dende o PP de Ourense, en cuxo seo veteranos dirixentes admiten que "Alberto Núñez", como lle seguen chamando, pode non ser do seu total agrado, pero a súa marcha poría en serio risco, aínda máis, a continuidade na Xunta. Non haberá, daquela, movementos desestabilizadores pola banda ourensá, cara á que, quid pro quo, tampouco se tentaron operacións hostís ningunhas dende a dirección galega do partido nin antes nin despois do estourido do caso no que unha muller acusa a José Manuel Baltar de ofrecerlle alterar o resultado dunhas oposicións na Deputación para garantirlle un posto de traballo a cambio de sexo. Puy e Barreiro afirman que hai "recambio" se o actual presidente non recunca No mesmo sentido, aínda que con matices, se pronunciaron diversos dirixentes despois de analizar as declaracións de Feijóo nos últimos días. É o caso, por exemplo, de Pedro Puy, voceiro parlamentario e dirixente no que se pousan diversas olladas á hora de falar de sucesión. "O ideal sería que Feijóo repetise como presidente do partido", esa é a "concidencia xeral", asegura, se ben habería "recambio", mesmo "máis de un", ante unha eventual marcha do titular do Goberno galego. "Se Feijóo marcha, evidentemente hai recambio", defendeu no mesmo sentido o voceiro do partido no Senado, José Manuel Barreiro, quen dez anos despois de competir con Feijóo pola sucesión de Fraga advirte en declaracións á Cadena SER de que o PPdeG é "un gran partido" que podería xestionar a remuda se é o caso. A batalla de Lugo e a marcha de Rueda Por Barreiro, precisamente, pasa un dos procesos que actuará como termómetro da posible sucesión de Feijóo. O veterano dirixente vén de decidir que non opta de novo á presidencia do PP de Lugo, que ocupa dende 2002, e á súa vacante optan dúas candidatas que reproducen, a pequena escala, o congreso galego de 2006, ademais de replicar a pugna interna que se deu na provincia pola candidatura á presidencia da Deputación. Ese cargo foi ocupado fugazmente entre xuño e outubro por Elena Candia, alcaldesa de Mondoñedo e próxima a Barreiro, quen agora medirá de novo as súas forzas con Raquel Arias, delegada territorial da Xunta e ligada politicamente a Feijóo. Un dos procesos que actuará como termómetro da posible sucesión de Feijóo será a pugna entre Candia e Arias en Lugo Na confirmación da súa candidatura, este luns, Arias advertiu de que a dela é o proxecto da "renovación", esa que "pide a sociedade á clase política". Se logra impoñerse no congreso do 6 de marzo, advirte, despregará un proxecto "aglutinador", pero non "continuísta". Cómpre "ter claro" que "non soubemos estar á altura do que a cidadanía demandaba", dixo entre chiscadelas á posible celebración de primarias mentres, case ao tempo, a súa rival anunciaba a súa intención de promover congresos comarcais para achegar as decisións á militancia. Cando en abril chegue o congreso galego xa practicamente nada será igual agás unha cousa: o líder do PP de Ourense seguirá a se apelidar Baltar Unha semana despois da derrota ou vitoria da candidata máis próxima a Feijóo producirase un dos movementos que máis ás claras amosan o fin de ciclo no PP galego. Alfonso Rueda, número dous de Feijóo no partido e na Xunta, deixará a secretaría xeral do PPdeG para asumir a presidencia de Pontevedra, provincia que os populares admiten como "clave" para tentar reter a Xunta. Con Rueda nesta nova función cómpre un novo xefe do aparello do partido, posto para o que soan nomes como o do exalcalde de Ferrol e conselleiro de Política Social, José Manuel Rey -que xa se descartou en público- ou o do exalcalde de Santiago, Agustín Hernández, entre outros. Estas serás as condicións nas que, en abril, chegue o congreso autonómico do PPdeG, o da sucesión ou continuidade de Feijóo. Cando o agardado anuncio se produza practicamente nada dentro e fóra do partido será políticamente igual a cando en 2006 o actual presidente se puxo á fronte da oposición ao bipartito, a comezar por tres dos catro liderados provinciais. Practicamente nada pero si unha cousa: o líder do PP de Ourense seguirá a se apelidar Baltar.


Summary: O 23 de abril de 1937 nove persoas -socialistas, anarquistas, galeguistas e comunistas- que tentaban fuxir a Francia dende o Berbés no bou Eva, perderon a vida ao ser descubertos polas autoridades fascistas. Preferiron suicidarse a entregárense. A asociación cultural viguesa á que lle dá nome a embarcación organiza un recital poético este luns, a partir das oito e media no Berbés.

O 23 de abril de 1937 nove persoas -socialistas, anarquistas, galeguistas e comunistas- que tentaban fuxir a Francia dende o Berbés no bou Eva, perderon a vida ao seren descubertos polas autoridades fascistas. Preferiron suicidarse a entregárense. Anxo Nogueira Nogueira, Carmen Miguel Agra, Jose Losada Castelao, Manuel Rodríguez Castelao (estes dous curmáns de Castelao), Luis Álvarez González, Camilo Campos Méndez, Jose Rodríguez Lorenzo, Fernando Rodríguez Lorenzo e Manuel Martínez Marono. Eran os seus nomes, e tiñan entre 24 e 44 anos. Tras seren delatados, os falanxistas asaltaron o barco, abeirárono a un alxibe do porto e asolagaron a adega do bou, primeiro con auga fría e despois con auga quente. Mais os tripulantes non saíron, decidiron pór fin á súa vida de maneira colectiva antes de entregárense aos falanxistas Estaban agochados na adega do barco, pero foron descubertos e traizoados por un mariñeiro, que os delatou á policía franquista. Tras seren delatados, os falanxistas asaltaron o barco, abeirárono a un alxibe do porto e asolagaron a adega do bou, primeiro con auga fría e despois con auga quente. Mais os tripulantes non saíron, decidiron pór fin á súa vida de maneira colectiva antes de entregárense aos falanxistas. A historia foi silenciada no seu momento e malia a restauración da democracia en España, os feitos ficaron faltos de estudo e reivindicación. Bou Eva organiza un recital poético este luns, a partir das oito e media no Berbés Cando hai ano e medio se inaugurou a Asociación Cultural e Centro Social Bou Eva (Rúa Terzo de Fóra 11, Vigo), os seus responsables consideraron que o primeiro que debían facer era renderlles unha homenaxe ás nove persoas falecidas. Para iso contaron coa presenza de Conchiña Fernández, filla dun dos mortos no bou, que lembrou emocionada como o obxectivo dos franquistas era "matar a semente". A asociación escolleu o seu nome "porque estaba silenciado e porque ten unha gran trascendencia histórica". Rafael Balado explicou naquela ocasión que "na nosa mitoloxía temos o Medulio, pero non temos certeza de onde aconteceu ese suicidio colectivo, pero si temos certeza de que na primavera de 1937 nove militantes suicidáronse antes que ser collidos polos falanxistas". E concluíu: "esas nove persoas non eran asasinas, o seu delicto era defender os dereitos dos traballadores e das traballadoras e loitar por un estatuto de nación para Galicia". Bou Eva organiza un recital poético este luns, a partir das oito e media no Berbés.


Summary: "Arredor de 1.100 persoas" participaron nas votacións para ratificar as listas da formación que encabeza Luís Villares. Entre as posibilidades negociadas por Anova, Podemos e EU figura que Gómez-Reino lidere a lista ao Congreso pola Coruña e Díaz, por Pontevedra

Restan apenas tres días e só un acordo de última hora tan improbable como sorprendente provocaría que as formacións políticas e dirixentes que acudiron ás eleccións xerais de 2015 e 2016 baixo as siglas de En Marea, na altura sinónimo da coalición de Anova, Podemos e Esquerda Unida. En Marea, agora como partido, vén de ratificar en primarias as súas listas para o 28A e mais para as europeas de maio e, ao tempo, Anova, Podemos e EU tentan culminar un acordo de seu antes do 15 de marzo, límite legal para o rexistro das coalicións."Arredor de 1.100 persoas" participaron nas votacións para ratificar as listas da formación que encabeza Luís VillaresA reivindicación de En Marea como formación "sen tutelas" foi unha das mensaxes máis repetidas durante a campaña interna polas persoas ratificadas en primarias como candidatas ao Congreso e ao Senado. Segundo o escrutinio provisional, emitiron o seu voto "arredor de 1.100 persoas", isto é, en torno ao 25% do censo da formación. As listas para o Congreso encabezadas por Ana Seijas (A Coruña) , Cristina Pérez Herraiz (Lugo), Iván Olmos (Ourense) e Iris Malvido (Pontevedra) obtiveron 380, 206, 156 e 340 votos, respectivamente. Deste proceso saíu tamén ratificada a lista das europeas (980 votos), con Lidia Senra á fronte (904 votos).No seo da formación que encabeza Luís Villares a posibilidade dun acordo de última hora coas antigas forzas da confluencia dáse practicamente por desbotada malia aos contactos puntuais que, segundo fontes consultadas por Praza.gal, existiron nos últimos días. O propio Villares remarcou antes do proceso que a súa proposta pasaba por que membros de Anova, Podemos ou EU participasen nas primarias a título individual. Dirixentes na contorna deste espazo político, caso de alcaldes como o coruñés Xulio Ferreiro, expresaron o seu chamamento a pactar candidaturas únicas pola fórmula da coalición, unha posibilidade que semella remota. Negociacións da coaliciónA coalición que segue a negociarse é a de Podemos, EU e Anova. Os contactos desenvolvidos nestes días deixaron sobre a mesa varias propostas para as eventuais listas conxuntas, segundo as fontes consultadas. Así, Antón Gómez-Reino, secretario xeral de Podemos Galicia e cabeza de lista de En Marea en 2015 e 2016, sería número un da nova formación pola Coruña. Outra das posibilidades negociadas, do agrado de Podemos, pasaría por que Yolanda Díaz, número dous pola Coruña nas anteriores xerais, encabezase a lista da coalición por Pontevedra. Entre as posibilidades negociadas figura que Gómez-Reino lidere a lista ao Congreso pola Coruña e Díaz, por PontevedraA posibilidade de que Díaz lidere a lista pontevedresa deu lugar a receos no seo das negociacións. En sectores de Esquerda Unida non se considera axeitado que a ex-vicevoceira de AGE, ferrolá, pase a concorrer por Pontevedra. Outra posibilidade que segue a pairar sobre as conversas é que fose integrada nas listas de Unidos Podemos en Madrid por ser unha das dirixentes con máis relevancia no grupo parlamentario no Congreso durante a lexislatura que remata. Díaz, non obstante, desbotou esta posibilidade ao ser cuestionada ao respecto nas últimas semanas. Nestas negociacións pesa tamén as previsións demoscópicas dun resultado peor que o obtido por En Marea en 2015 -cadanseus 2 escanos pola Coruña e Pontevedra, 1 por Lugo e Ourense- e 2016 -2 escanos na Coruña e Pontevedra e 1 en Lugo-.Unha das propostas valoradas para denominar a nova coalición é 'Galicia en común', pero aínda non existe acordo ao respectoO outro punto por resolver nestas negociacións sería o papel de Anova na coalición. Unha das hipóteses de traballo sería que a formación liderada por Antón Sánchez teña reservado o número 1 por Lugo, posto que ocupou Miguel Anxo Fernán-Vello con En Marea, logrando escano tanto en 2015 como en 2016. Esta posibilidade restaría protagonismo a Anova na alianza, toda vez que nos anteriores comicios a número 1 por Pontevedra foi Alexandra Fernández, na altura ligada á formación. Anova, que reiterou nestes días os chamados a unha "fronte ampla", decidirá definitivamente antes do día 15 a súa postura sobre a participación nas xerais.O límite legal do día 15 obriga, en calquera caso, a que as negociacións teñan data de caducidade en canto á formación das listas e tamén no que atinxe á propia denominación desta confluencia. Unha das fórmulas propostas foi Galicia en Común, marca xa proposta noutros procesos electorais e en torno a cal non existe, cando menos polo momento, un acordo que a torne en definitiva.